Μαρία Μπακοδήμου

Πρώτα Χρόνια

Γεννήθηκε το 1965 στο Μεσολόγγι όπου έζησε μέχρι την ηλικία των τεσσάρων ετών, ενώ αργότερα εγκαταστάθηκε με τους γονείς της στην Αθήνα που έζησε μέχρι να τελειώσει το σχολείο. Σε ηλικία 18 ετών πέρασε στο Οικονομικό της Νομικής του Αριστοτελείου Πανεπιστημίου Θεσσαλονίκης ξεκινώντας τις σπουδές της. Δύο χρόνια μετά αποφάσισε να γίνει ηθοποιός δίνοντας εξετάσεις στο Κρατικό Θέατρο Βορείου Ελλάδος όπου και πέρασε ξεκινώντας σπουδές υποκριτικής. Αποφοίτησε από το ΚΘΒΕ τέσσερα χρόνια μετά ξεκινώντας να δουλεύει σε διάφορες θεατρικές παραστάσεις στη Θεσσαλονίκη ενώ στις αρχές του 1990 επέστρεψε στην Αθήνα.

Τηλεόραση, Ραδιόφωνο και Περιοδικά

Επιστρέφοντας στην Αθήνα έκανε τις πρώτες της εμφανίσεις στην τηλεόραση. Συγκεκριμένα έκανε το ντεμπούτο της, την Πρωτοχρονιά του 1991 συμμετέχοντας στο θεατρικό μέρος του Πρωτοχρονιάτικου show του ANT1, Καζαμίας '91. Ακολούθησε η εκπομπή με σκετς ΕΤ...2 ώρες μαζί τη σεζόν 1991-1992 όπου συμμετείχε στο βασικό της καστ. Τη σεζόν 1992-1993 ξεκίνησε την συνεργασία της με το Mega Channel και τη σατιρική σειρά Άνω Κάτω το Σαββάτο όπου αρχικά έγραφε τα κείμενα. Από κάποιο σημείο κι έπειτα, αποδέχτηκε την πρόταση του Αντώνη Καφετζόπουλου (που ήταν και ο σκηνοθέτης της σειράς), για ένα γυναικείο πρωταγωνιστικό ρόλο σε αυτή. Την ίδια περίοδο ξεκίνησε να εργάζεται και στο ραδιόφωνο παρουσιάζοντας εκπομπή στον σταθμό ΚΛΙΚ FM. Παράλληλα με την υποκριτική και το ραδιόφωνο, ξεκίνησε να εργάζεται και ως δημοσιογράφος αρχικά αρθρογραφώντας στο περιοδικό ΚΛΙΚ ενώ από το 1996 μέχρι τις αρχές του 2000 υπήρξε διευθύντρια του αντρικού περιοδικού Status Magazine.
Το 1998 ξεκίνησε την συνεργασία της με τον Φώτη Σεργουλόπουλο παρουσιάζοντας μαζί την τρίτη σεζόν της εκπομπής Κάτσε Καλά στον ANT1. Το καλοκαίρι του 1999 πήραν μεταγραφή ως τηλεοπτικό δίδυμο στο Mega Channel για να παρουσιάσουν μία εκπομπή στην πρωινή ζώνη του σταθμού. Έτσι τον Σεπτέμβριο του 1999 ανέλαβαν την παρουσίαση της εκπομπής Σαν στο σπίτι σας. Η εκπομπή διήρκησε τέσσερις σεζόν ολοκληρώνοντας τον κύκλο της τον Ιούλιο του 2003. Η συνεργασία με το Mega συνεχίστηκε και τη σεζόν 2003-2004 όπου παρουσίασε και πάλι μαζί με τον Σεργουλόπουλο την βραδινή εκπομπή Από στόμα σε στόμα για μία σεζόν. Από το 2004 μέχρι το 2006 ανέλαβαν την παρουσίαση του ψυχαγωγικού talk show I Love TV στο ίδιο κανάλι. Η συνεργασία τους με τον σταθμό ολοκληρώθηκε το καλοκαίρι του 2006 μετά από 7 χρόνια συνεργασίας και πήραν μεταγραφή στο τηλεοπτικό σταθμό Alpha TV. Εκεί για δύο σεζόν παρουσίασαν μία παρόμοια εκπομπή με το I Love TV που έφερε τον τίτλο TV Tiglon και μεταδιδόταν μετά τα μεσάνυχτα. Το 2007 ανέλαβε μαζί με τον Φώτη Σεργουλόπουλο την παρουσίαση του Ελληνικού Τελικού της Eurovision στην ΝΕΤ. Τη σεζόν 2008-2009 επέστρεψαν με την καθημερινή εκπομπή Σιγά μην κάτσω να σκάσω στην απογευματινή ζώνη του Alpha. Το καλοκαίρι του 2009 πήραν μεταγραφή στο τηλεοπτικό σταθμό Star Channel παρουσιάζοντας την καθημερινή ψυχαγωγική εκπομπή Φώτης & Μαρία Live(γνωστή και ως FM Live ή ΦΜ Live). Η δομή της εκπομπής περιείχε σατιρικό σχολιασμό προσώπων της επικαιρότητας, παιχνίδια, ρεπορτάζ και καλεσμένους. Η μετάδοση της εκπομπής γινόταν στην απογευματινή ζώνη του σταθμού. Το καλοκαίρι του 2016 έγινε γνώστο πως η εκπομπή ολοκληρώνεται μετά από 7 χρόνια. Η συγκεκριμένη συνεργασία ήταν μέχρι στιγμής και η τελευταία με τον Σεργουλόπουλο με τον όποιο συνεργάστηκε για 18 χρόνια. 
Τον Σεπτέμβριο του 2017, μετά από ένα χρόνο τηλεοπτικής αποχής, υπέγραψε συμβόλαιο συνεργασίας με την εταιρία παραγωγής Acun Medya και τον τηλεοπτικό σταθμό ΣΚΑΪ για την εκπομπή Ελλάδα Έχεις Ταλέντο και μία θέση στην κριτική επιτροπή του πέμπτου κύκλου του show. Τον Ιανουάριο του 2018 ανανέωσε την συνεργασία της με τον σταθμό και την εταιρία παραγωγής για την παρουσίαση του reality Power Of Love που προβλήθηκε από τον Φεβρουάριο μέχρι τον Ιούνιο του ίδιο έτους. Τη σεζόν 2018-2019 συμμετείχε στον έκτο κύκλο του Ελλάδα Έχεις Ταλέντο στο ρόλο του κριτή ενώ παρουσίασε και το δεύτερο κύκλο του Power Of Love.

Κινηματογράφος

Το 1999 έκανε το κινηματογραφικό της ντεμπούτο με ένα μικρό ρόλο στην ταινία του Νίκου Περάκη Θηλυκή Εταιρία. Το 2003 συνεργάστηκε για δεύτερη φορά με τον Νίκο Περάκη στη ταινία Η Λίζα και όλοι οι άλλοι όπου υποδύθηκε την διευθύντρια του περιοδικού που εργαζόταν η πρωταγωνίστρια της ταινίας. Το 2008 έλαβε μέρος στην ταινία του Βασίλη Μυριανθόπουλου Μόλις Χώρισα με πρωταγωνίστρια την Ζέτα Μακρυπούλια. Το 2011 συνεργάστηκε για ακόμη μία φορά με τον Νίκο Περάκη στην ταινία Λούφα και παραλλαγή: Σειρήνες στη στεριά όπου υποδύθηκε τον εαυτό της. Το 2017 συνεργάστηκε για τέταρτη φορά με τον Περάκη στην ταινία Success Story.